erhwenkuo/poetry-chinese-zhtw huggingface dataset:
蝶戀花
作者：晏殊（宋）

一霎秋風驚畫扇。豔粉嬌紅，尚拆荷花面。草際露垂蟲響遍。珠簾不下留歸燕。掃掠亭臺開小院。四坐清歡，莫放金盃淺。龜鶴命長松壽遠。陽春一曲情千萬。
蝶戀花
作者：晏殊（宋）

紫菊初生朱槿墜。月好風清，漸有中秋意。更漏乍長天似水。銀屏展盡遙山翠。繡幕卷波香引穗。急管繁弦，共慶人間瑞。滿酌玉杯縈舞袂。南春祝壽千千歲。
蝶戀花
作者：晏殊（宋）

簾幕風輕雙語燕。午醉醒來，柳絮飛撩亂。心事一春猶未見。餘花落盡青苔院。百尺朱樓閒倚遍。薄雨濃雲，抵死遮人面。訊息未知歸早晚。斜陽只送平波遠。
蝶戀花
作者：晏殊（宋）

玉碗冰寒消暑氣。碧簟紗廚，向午朦朧睡。鶯舌惺鬆如會意。無端畫扇驚飛起。雨後初涼生水際。人面荷花，的的遙相似。眼看紅芳猶抱蕊。叢中已結新蓮子。
蝶戀花
作者：晏殊（宋）

梨葉疏紅蟬韻歇。銀漢風高，玉管聲悽切。枕簟乍涼銅漏咽。誰教社燕輕離別。草際蛩吟珠露結。宿酒醒來，不記歸時節。多少衷腸猶未說。朱簾一夜朦朧月。
蝶戀花
作者：晏殊（宋）

南雁依稀回側陣。雪霽牆陰，偏覺蘭芽嫩。中夜夢餘消酒困。爐香卷穗燈生暈。急景流年都一瞬。往事前歡，未免縈方寸。臘後花期知漸近。寒梅已作東風信。
拂霓裳
作者：晏殊（宋）

慶生辰。慶生辰是百千春。開雅宴，畫堂高會有諸親。鈿函封大國，玉色受絲綸。感皇恩。望九重、天上拜堯雲。今朝祝壽，祝壽數，比松椿。斟美酒，至心如對月中人。一聲檀板動，一炷蕙香焚。禱仙真。願年年今日、喜長新。
拂霓裳
作者：晏殊（宋）

喜秋成。見千門萬戶樂昇平。金風細，玉池波浪縠文生。宿露沾羅幕，微涼入畫屏。張綺宴，傍燻爐蕙炷、和新聲。神仙雅會，會此日，象蓬瀛。管絃清，旋翻紅袖學飛瓊。光陰無暫住，歡醉有閒情。祝辰星。願百千為壽、獻瑤觥。
拂霓裳
作者：晏殊（宋）

樂秋天。晚荷花綴露珠圓。風日好，數行新雁貼寒煙。銀簧調脆管，瓊柱撥清弦。捧觥船。一聲聲、齊唱太平年。人生百歲，離別易，會逢難。無事日，剩呼賓友啟芳筵。星霜催綠鬢，風露損朱顏。惜清歡。又何妨、沈醉玉尊前。
菩薩蠻
作者：晏殊（宋）

芳蓮九蕊開新豔。輕紅淡白勻雙臉。一朵近華堂。學人宮樣妝。看時斟美酒。共祝千年壽。銷得曲中誇。世間無此花。
菩薩蠻
作者：晏殊（宋）

秋花最是黃葵好。天然嫩態迎秋早。染得道家衣。淡妝梳洗時。曉來清露滴。一一金盃側。插向綠雲鬢。便隨王母仙。
菩薩蠻
作者：晏殊（宋）

人人盡道黃葵淡。儂家解說黃葵豔。可喜萬般宜。不勞朱粉施。摘承金盞酒。勸我千長壽。擎作女真冠。試伊嬌面看。
菩薩蠻
作者：晏殊（宋）

高梧葉下秋光晚。珍叢化出黃金盞。還似去年時。傍闌三兩枝。人情須耐久。花面長依舊。莫學蜜蜂兒。等閒悠揚飛。
秋蕊香
作者：晏殊（宋）

梅蕊雪殘香瘦。羅幕輕寒微透。多情只是春楊柳。占斷可憐時候。蕭娘勸我杯中酒。翻紅袖。金烏玉兔長飛走。爭得朱顏依舊。
秋蕊香
作者：晏殊（宋）

向曉雪花呈瑞。飛遍玉城瑤砌。何人剪碎天邊桂。散作瑤田瓊蕊。蕭娘斂盡雙蛾翠。回香袂。今朝有酒今朝醉。遮莫更長無睡。
相思兒令
作者：晏殊（宋）

昨日探春訊息，湖上綠波平。無奈繞堤芳草，還向舊痕生。有酒且醉瑤觥。更何妨、檀板新聲。誰教楊柳千絲，就中牽繫人情。
相思兒令
作者：晏殊（宋）

春色漸芳菲也，遲日滿煙波。正好豔陽時節，爭奈落花何。醉來擬恣狂歌。斷腸中、贏得愁多。不如歸傍紗窗，有人重畫雙蛾。
滴滴金
作者：晏殊（宋）

梅花漏洩春訊息。柳絲長，草芽碧。不覺星霜鬢邊白。念時光堪惜。蘭堂把酒留嘉客。對離筵，駐行色。千里音塵便疏隔。合有人相憶。
山亭柳
作者：晏殊（宋）

家住西秦。賭博藝隨身。花柳上、鬥尖新。偶學念奴聲調，有時高遏行雲。蜀錦纏頭無數，不負辛勤。數年來往鹹京道，殘杯冷炙謾消魂。衷腸事、託何人。若有知音見採，不辭遍唱《陽春》。一曲當筵落淚，重掩羅巾。
睿恩新
作者：晏殊（宋）

芙蓉一朵霜秋色。迎曉露、依依先拆。似佳人、獨立傾城，傍朱檻、暗傳訊息。靜對西風脈脈。金蕊綻、粉紅如滴。向蘭堂、莫厭重深，免清夜、微寒漸逼。
睿恩新
作者：晏殊（宋）

紅絲一曲傍階砌。珠露下、獨呈纖麗。剪鮫綃、碎作香英，分綵線、簇成嬌蕊。向晚群花欲悴。放朵朵、似延秋意。待佳人、插向釵頭，更嫋嫋、低臨鳳髻。
玉堂春
作者：晏殊（宋）

帝城春暖。御柳暗遮空苑。海燕雙雙，拂揚簾櫳。女伴相攜、共繞林間路，折得櫻桃插髻紅。昨夜臨明微雨，新英遍舊叢。寶馬香車、欲傍西池看，觸處楊花滿袖風。
玉堂春
作者：晏殊（宋）

後園春早。殘雪尚濛菸草。數樹寒梅，欲綻香英。小妹無端、折盡釵頭朵，滿把金尊細細傾。憶得往年同伴，沈吟無限情。惱亂東風、莫便吹零落，惜取芳菲眼下明。
玉堂春
作者：晏殊（宋）

斗城池館。二月風和煙暖。繡戶珠簾，日影初長。玉轡金鞍、繚繞沙堤路，幾處行人映綠楊。小檻朱闌回倚，千花濃露香。脆管清弦、欲奏新翻曲，依約林間坐夕陽。
臨江仙
作者：晏殊（宋）

資善堂中三十載，舊人多是凋零。與君相見最傷情。一尊如舊，聊且話平生。此別要知須強飲，雪殘風細長亭。待君歸覲九重城。帝宸思舊，朝夕奉皇明。
燕歸梁
作者：晏殊（宋）

雙燕歸飛繞畫堂。似留戀虹梁。清風明月好時光。更何況、綺筵張。雲衫侍女，頻傾壽酒，加意動笙簧。人人心在玉爐香。慶佳會、祝延長。
燕歸梁
作者：晏殊（宋）

金鴨香爐起瑞煙。呈妙舞開筵。陽春一曲動朱弦。斟美酒、泛觥船。中秋五日，風清露爽，猶是早涼天。蟠桃花發一千年。祝長壽、比神仙。
望漢月・憶漢月
作者：晏殊（宋）

千縷萬條堪結。占斷好風良月。謝娘春晚先多愁，更撩亂、絮飛如雪。短亭相送處，長憶得、醉中攀折。年年歲歲好時節。怎奈尚、有人離別。
連理枝
作者：晏殊（宋）

玉字秋風至。簾幕生涼氣。朱槿猶開，紅蓮尚拆，芙蓉含蕊。送舊巢歸燕拂高簷，見梧桐葉墜。嘉宴凌晨啟。金鴨飄香細。鳳竹鸞絲，清歌妙舞，盡呈遊藝。願百千遐壽比神仙，有年年歲歲。
連理枝
作者：晏殊（宋）

綠樹鶯聲老。金井生秋早。不寒不暖，裁衣按曲，天時正好。況蘭堂逢著壽筵開，見爐香縹緲。組繡呈纖巧。歌舞誇妍妙。玉酒頻傾，朱弦翠管，移宮易調。獻金盃重疊祝長生，永消遙奉道。
破陣子
作者：晏殊（宋）

燕子來時新社，梨花落後清明。池上碧苔三四點，葉底黃鸝一兩聲。日長飛絮輕。巧笑東鄰女伴，採桑徑裡逢迎。疑怪昨宵春夢好，元是今朝鬥草贏。笑從雙臉生。
玉樓春
作者：晏殊（宋）

綠楊芳草長亭路。年少拋人容易去。樓頭殘夢五更鐘，花底離情三月雨。無情不似多情苦。一寸還成千萬縷。天涯地角有窮時，只有相思無盡處。
失調名
作者：晏殊（宋）

芳草連天碧。
臨江仙
作者：滕宗諒（宋）

湖水連天天連水，秋來分外澄清。君山自是小蓬瀛。氣蒸雲夢澤，波撼岳陽城。帝子有靈能鼓瑟，悽然依舊傷情。微聞蘭芝動芳馨。曲終人不見，江上數峰青。
滿江紅
作者：張（宋）

無利無名，無榮無辱，無煩無惱。夜燈前、獨歌獨酌，獨吟獨笑。況值群山初雪滿，又兼明月交光好。便假饒百歲擬如何，從他老。知富貴，誰能保。知功業，何時了。算簞瓢金玉，所爭多少。一瞬光陰何足道，但思行樂常不早。待春來攜酒殢東風，眠芳草。
離亭燕・離亭宴
作者：張（宋）

一帶江山如畫。風物向秋瀟灑。水浸碧天何處斷，翠色冷光相射。蓼岸荻花中，隱映竹籬茅舍。天際客帆高掛。門外酒旗低迓。多少六朝興廢事，盡入漁樵閒話。悵望倚危欄，紅日無言西下。
訴衷情
作者：王益（宋）

燒殘絳蠟淚成痕。街鼓報黃昏。碧雲又阻來信，廊上月侵門。愁永夜，拂香裀。待誰溫。夢蘭憔悴，擲果淒涼，兩處銷魂。
鵲橋仙
作者：石延年（宋）

一分素景，千家新月，涼露樓臺遍洗。寶奩深夜結蛛絲，紝五孔、金針不寐。
燕歸梁
作者：石延年（宋）

芳草年年惹恨幽。想前事悠悠。傷春傷別幾時休。算從古、為風流。春山總把，深勻翠黛，千疊在眉頭。不知供得幾多愁。更斜日、憑危樓。
迷仙引
作者：關詠（宋）

春陰霽。岸柳參差，嫋嫋金絲細。畫閣晝眠鶯喚起。煙光媚。燕燕雙高，引愁人如醉。慵緩步，眉斂金鋪倚。嘉景易失，懊惱韶光改。花空委。忍厭厭地。施朱粉，臨鸞鑑，膩香銷減摧桃李。獨自個凝睇。暮雲暗、遙山翠。天色無情，四遠低垂淡如水。離恨託、徵鴻寄。旋嬌波、暗落相思淚。妝如洗。向高樓、日日春風裡。悔憑闌、芳草人千里。
水調歌頭
作者：劉潛（宋）

六郡酒泉。
六州歌頭
作者：劉潛（宋）

秦亡草昧，劉項起吞併。驅龍虎。鞭寰宇。斬長鯨。掃欃槍。血染彭門戰。視餘耳，皆鷹犬。平禍亂。歸炎漢。勢奔傾。兵散月明。風急旌旗亂，刁斗三更。命虞姬相對，泣聽楚歌聲。玉帳魂驚。淚盈盈。恨花無主。凝愁緒。揮雪刃，掩泉扃。時不利。騅不逝。困陰陵。叱追兵。喑嗚摧天地，望歸路，忍偷生。功蓋世。成閒紀。建遺靈。江靜水寒煙冷，波紋細、古木凋零。遣行人到此，追念痛傷情。勝負難憑。
水調歌頭
作者：劉潛（宋）

落日塞垣路，風勁戛貂裘。翩翩數騎閒獵，深入黑山頭。極目平沙千里，惟見雕弓白羽，鐵面駭驊騮。隱隱望青冢，特地起閒愁。漢天子，方鼎盛，四百州。玉顏皓齒，深鎖三十六宮秋。堂有經綸賢相，邊有縱橫謀將，不作翠蛾羞。戎虜和樂也，聖主永無憂。
蝶戀花
作者：李冠（宋）

遙夜亭皋閒信步。才過清明，漸覺傷春暮。數點雨聲風約住。朦朧淡月雲來去。桃杏依稀香暗渡。誰在鞦韆，笑裡輕輕語。一寸相思千萬緒。人間沒個安排處。
六州歌頭
作者：李冠（宋）

淒涼繡嶺，宮殿倚山阿。明皇帝。曾遊地。鎖煙蘿。鬱嵯峨。憶惜真妃子。豔傾國，方姝麗。朝復暮。嬪嬙妒。寵偏頗。三尺玉泉新浴，蓮羞吐、紅浸秋波。聽花奴，敲羯鼓，酣奏鳴鼉。體不勝羅。舞婆娑。正霓裳曳。驚烽燧。千萬騎。擁雕戈。情宛轉。魂空亂。蹙雙蛾。奈兵何。痛惜三春暮，委妖麗，馬嵬坡。平寇亂。回宸輦。忍重過。香瘞紫囊猶有，鴻都客、鈿合應訛。使行人到此，千古只傷歌。事往愁多。
六州歌頭
作者：李冠（宋）

秦亡草昧，劉項起吞併。鞭寰宇。驅龍虎。掃欃槍。斬長鯨。雪染中原戰。視餘耳，皆鷹犬。平禍亂。歸炎漢。勢奔傾。兵散月明。風急旌旗亂，刁斗三更。共虞姬相對，泣聽楚歌聲。玉帳魂驚。淚盈盈。念花無主。凝愁苦。揮雪刃，掩泉扃。時不利。騅不逝。困陰陵。叱追兵。嗚喑摧天地，望歸路，忍偷生。功蓋世，何處見遺靈。江靜水寒煙冷，波紋鈿、古木凋零。遣行人到此，追念益傷情。勝負難憑。
蝶戀花
作者：李冠（宋）

貼鬢香雲雙綰綠。柳弱花嬌，一點春心足。不肯玉簫閒度曲。惱人特把青蛾蹙。靜夜溪橋霜薄屋。獨影行歌，驚起雙鸞宿。愁破酒闌閨夢熟。月斜窗外風敲竹。
千秋萬歲・千秋歲引
作者：李冠（宋）

杏花好、子細君須辨。比早梅深、夭桃淺。把鮫綃、淡拂鮮紅面。蠟融紫萼重重現。煙外悄，風中笑，香滿院。欲綻全開俱可羨。粹美妖嬈無處選。除卿卿似尋常見。倚天真、豔冶輕朱粉，分明洗出胭脂面。追往事，繞芳榭，千千遍。
菩薩蠻
作者：謝絳（宋）

娟娟侵鬢妝痕淺。雙眸相媚彎如翦。一瞬百般宜。無論笑與啼。酒闌思翠被。特故瞢騰地。生怕促歸輪。微波先注人。
夜行船
作者：謝絳（宋）

昨夜佳期初共。鬢雲低、翠翹金鳳。尊前和笑不成歌，意偷轉、眼波微送。草草不容成楚夢。漸寒深、翠簾霜重。相看送到斷腸時，月西斜、畫樓鍾動。
訴衷情
作者：謝絳（宋）

銀缸夜永影長孤。香草續殘爐。倚屏脈脈無語，粉淚不成珠。雙粲枕，百嬌壺。憶當初。君恩莫似，秋葉無情，欲向人疏。
失調名
作者：宋祁（宋）

因為銜泥汙錦衣。垂下珠簾不敢歸。
浪淘沙近・浪淘沙
作者：宋祁（宋）

少年不管。流光如箭。因循不覺韶光換。至如今，始惜月滿、花滿、酒滿。扁舟欲解垂楊岸。尚同歡宴。日斜歌闋將分散。倚蘭橈，望水遠、天遠、人遠。
蝶戀花
作者：宋祁（宋）

雨過蒲萄新漲綠。蒼玉盤傾，墮碎珠千斛。姬監擁前紅簇簇。溫泉初試真妃浴。驛使南來丹荔熟。故翦輕綃，一色頒時服。嬌汗易晞凝醉玉。青涼不用香綿撲。
玉樓春
作者：宋祁（宋）

東城漸覺風光好。縠皺波紋迎客棹。綠楊煙外曉寒輕，紅杏枝頭春意鬧。浮生長恨歡娛少。肯愛千金輕一笑。為君持酒勸斜陽，且向花間留晚照。
蝶戀花
作者：宋祁（宋）

繡幕茫茫羅帳卷。春睡騰騰，困入嬌波慢。隱隱枕痕留玉臉。膩雲斜溜釵頭燕。遠夢無端歡又散。淚落胭脂，界破蜂黃淺。整了翠鬟勻了面。芳心一寸情何限。
鷓鴣天
作者：宋祁（宋）

畫轂雕鞍狹路逢。一聲腸斷繡簾中。身無綵鳳雙飛翼，心有靈犀一點通。金作屋，玉為籠。車如流水馬游龍。劉郎已恨蓬山遠，更隔蓬山幾萬重。
好事近
作者：宋祁（宋）

睡起玉屏風，吹去亂紅猶落。天氣驟生輕暖，襯沈香帷箔。珠簾約住海棠風，愁拖兩眉角。昨夜一庭明月，冷鞦韆紅索。
木蘭花令
作者：賈昌朝（宋）

都城水綠嬉遊處。仙棹往來人笑語。紅隨遠浪泛桃花，雪散平堤飛柳絮。東君欲共春歸去。一陣狂風和驟雨。碧油紅旆錦障泥，斜日畫橋芳草路。
水調歌頭
作者：尹洙（宋）

萬傾太湖上，朝暮浸寒光。吳王去後，臺榭千古鎖悲涼。誰信蓬山仙子，天與經綸才器，等閒厭名韁。斂翼下霄漢，雅意在滄浪。晚秋裡，煙寂靜，雨微涼。危亭好景，佳樹修竹繞回塘。不用移舟酌酒，自有青山淥水，掩映似瀟湘。莫問平生意，別有好思量。
蘇幕遮
作者：梅堯臣（宋）

露堤平，煙墅杳。亂碧萋萋，雨後江天曉。獨有庾郎年最少。窣地春袍，嫩色宜相照。接長亭，迷遠道。堪怨王孫，不記歸期早。落盡梨花春又了。滿地殘陽，翠色和煙老。
玉樓春
作者：梅堯臣（宋）

天然不比花含粉。約月眉黃春色嫩。小橋低映欲迷人，閒倚東風無奈困。煙姿最與章臺近。冉冉千絲誰結恨。狂鶯來往戀芳陰，不道風流真能盡。
江南好・憶江南
作者：葉清臣（宋）

丞相有才裨造化，聖皇寬詔養疏頑。贏取十年閒。
賀聖朝
作者：葉清臣（宋）

滿斟綠醑留君住。莫匆匆歸去。三分春色二分愁，更一分風雨。花開花謝、都來幾許。且高歌休訴。不知來歲牡丹時，再相逢何處。
折紅梅
作者：吳感（宋）

喜冰澌初泮，微和漸入、東郊時節。春訊息，夜來頓覺，紅梅數枝爭發。玉溪仙館，不是個、尋常標格。化工別與、一種風情，似勻點胭脂，染成香雪。重吟細閱。比繁杏夭桃，品格真別。只愁共、彩雲易散，冷落謝池風月。憑誰向說。三弄處、龍吟休咽。大家留取，時倚闌干，聞有花堪折，勸君須折。
映山紅
作者：文彥博（宋）

遂請後。願頻醉、石樓溪口。
西湖念語
作者：歐陽修（宋）

昔者王子猷之愛竹，造門不問於主人，陶淵明之臥輿，遇酒便留於道士。況西湖之勝概，擅東潁之佳名。雖美景良辰，固多於高會。而清風明月，幸屬於閒人。並遊或結於良朋，乘興有時而獨往。鳴蛙暫聽，安問屬官而屬私。曲水臨流，自可一觴而一詠。至歡然而會意，亦傍若於無人。乃知偶來常勝於特來，前言可信。所有雖非於己有，其得已多。因翻舊闋之辭，寫以新聲之調，敢陣薄伎，聊佐清歡。
採桑子
作者：歐陽修（宋）

輕舟短棹西湖好，綠水逶迤。芳草長堤。隱隱笙歌處處隨。無風水面琉璃滑，不覺船移。微動漣漪。驚起沙禽掠岸飛。
採桑子
作者：歐陽修（宋）

春深雨過西湖好，百卉爭妍。蝶亂蜂喧。晴日催花暖欲然。蘭橈畫舸悠悠去，疑是神仙。返照波間。水闊風高揚管絃。
採桑子
作者：歐陽修（宋）

畫船載酒西湖好，急管繁弦。玉盞催傳。穩泛平波任醉眠。行雲卻在行舟下，空水澄鮮。俯仰留連。疑是湖中別有天。
採桑子
作者：歐陽修（宋）

群芳過後西湖好，狼籍殘紅。飛絮濛濛。垂柳闌干盡日風。笙歌散盡遊人去，始覺春空。垂下簾櫳。雙燕歸來細雨中。
採桑子
作者：歐陽修（宋）

何人解賞西湖好，佳景無時。飛蓋相追。貪向花間醉玉卮。誰知閒憑闌干處，芳草斜暉。水遠煙微。一點滄洲白鷺飛。
採桑子
作者：歐陽修（宋）

清明上巳西湖好，滿目繁華。爭道誰家。綠柳朱輪走鈿車。遊人日暮相將去，醒醉喧譁。路轉堤斜。直到城頭總是花。
採桑子
作者：歐陽修（宋）

荷花開後西湖好，載酒來時。不用旌旗。前後紅幢綠蓋隨。畫船撐入花深處，香泛金卮。煙雨微微。一片笙歌醉裡歸。
採桑子
作者：歐陽修（宋）

天容水色西湖好，雲物俱鮮。鷗鷺閒眠。應慣尋常聽管絃。風清月白偏宜夜，一片瓊田。誰羨驂鸞。人在舟中便是仙。
採桑子
作者：歐陽修（宋）

殘霞夕照西湖好，花塢蘋汀。十頃波平。野岸無人舟自橫。西南月上浮雲散，軒檻涼生。蓮芰香清。水面風來酒面醒。
採桑子
作者：歐陽修（宋）

平生為愛西湖好，來擁朱輪。富貴浮雲。俯仰流年二十春。歸來恰似遼東鶴，城郭人民。觸目皆新。誰識當年舊主人。
採桑子
作者：歐陽修（宋）

畫樓鍾動君休唱，往事無蹤。聚散匆匆。今日歡娛幾客同。去年綠鬢今年白，不覺衰容。明月清風。把酒何人憶謝公。
採桑子
作者：歐陽修（宋）

十年一別流光速，白首相逢。莫話衰翁。但鬥尊前語笑同。勸君滿酌君須醉，盡日從容。畫鷁牽風。即去朝天沃舜聰。
採桑子
作者：歐陽修（宋）

十年前是尊前客，月白風清。憂患凋零。老去光陰速可驚。鬢華雖改心無改，試把金觥。舊曲重聽。猶是當年醉裡聲。
朝中措
作者：歐陽修（宋）

平山闌檻倚晴空。山色有無中。手種堂前垂柳，別來幾度春風。文章太守，揮毫萬字，一飲千鍾。行樂直須年少，尊前看取衰翁。
長相思
作者：歐陽修（宋）

蘋滿溪。柳繞堤。相送行人溪水西。回時隴月低。煙霏霏。風悽悽。重倚朱門聽馬嘶。寒鷗相對飛。
長相思
作者：歐陽修（宋）

花似伊。柳似伊。花柳青春人別離。低頭雙淚垂。長江東。長江西。兩岸鴛鴦兩處飛。相逢知幾時。
長相思
作者：歐陽修（宋）

深花枝。淺花枝。深淺花枝相併時。花枝難似伊。玉如肌。柳如眉。愛著鵝黃金縷衣。啼妝更為誰。
訴衷情
作者：歐陽修（宋）

清晨簾幕卷輕霜。呵手試梅妝。都緣自有離恨，故畫作遠山長。思往事，惜流芳。易成傷。擬歌先斂，欲笑還顰，最斷人腸。
踏莎行
作者：歐陽修（宋）

候館梅殘，溪橋柳細。草薰風暖搖徵轡。離愁漸遠漸無窮，迢迢不斷如春水。寸寸柔腸，盈盈粉淚。樓高莫近危闌倚。平蕪盡處是春山，行人更在春山外。
踏莎行
作者：歐陽修（宋）

雨霽風光，春分天氣。千花百卉爭明媚。畫梁新燕一雙雙，玉籠鸚鵡愁孤睡。薜荔依牆，莓苔滿地。青樓幾處歌聲麗。驀然舊事心上來，無言斂皺眉山翠。
望江南・憶江南
作者：歐陽修（宋）

江南蝶，斜日一雙雙。身似何郎全傅粉，心如韓壽愛偷香。天賦與輕狂。微雨後，薄翅膩煙光。才伴遊蜂來小院，又隨飛絮過東牆。長是為花忙。
減字木蘭花
作者：歐陽修（宋）

留春不住。燕老鶯慵無覓處。說似殘春。一老應無卻少人。風和月好。辦得黃金須買笑。愛惜芳時。莫待無花空折枝。
減字木蘭花
作者：歐陽修（宋）

傷懷離抱。天若有情天亦老。此意如何。細似輕絲渺似波。扁舟岸側。楓葉荻花秋索索。細想前歡。須著人間比夢間。
減字木蘭花
作者：歐陽修（宋）

樓臺向曉。淡月低雲天氣好。翠幕風微。宛轉梁州入破時。香生舞袂。楚女腰肢天與細。汗粉重勻。酒後輕寒不著人。
減字木蘭花
作者：歐陽修（宋）

畫堂雅宴。一抹朱弦初入遍。慢拈輕籠。玉指纖纖嫩剝蔥。撥頭憁利。怨月愁花無限意。紅粉輕盈。倚暖香檀曲未成。
減字木蘭花
作者：歐陽修（宋）

歌檀斂袂。繚繞雕樑塵暗起。柔潤清圓。百琲明珠一線穿。櫻唇玉齒。天上仙音心下事。留往行雲。滿坐迷魂酒半醺。
生查子
作者：歐陽修（宋）

去年元夜時，花市燈如晝。月到柳梢頭，人約黃昏後。今年元夜時，月與燈依舊。不見去年人，淚滿春衫袖。
生查子
作者：歐陽修（宋）

含羞整翠鬟，得意頻相顧。雁柱十三絃，一一春鶯語。嬌雲容易飛，夢斷知何處。深院鎖黃昏，陣陣芭蕉雨。
清商怨
作者：歐陽修（宋）

關河愁思望處滿。漸素秋向晚。雁過南雲，行人回淚眼。雙鸞衾裯悔展。夜又永、枕孤人遠。夢未成歸，梅花聞塞管。
阮郎歸
作者：歐陽修（宋）

劉郎何日是來時。無心雲勝伊。行雲猶解傍山飛。郎行去不歸。強勻畫，又芳菲。春深輕薄衣。桃花無語伴相思。陰陰月上時。
阮郎歸
作者：歐陽修（宋）

落花浮水樹臨池。年前心眼期。見來無事去還思。而今花又飛。淺螺黛，淡燕脂。閒妝取次宜。隔簾風雨閉門時。此情風月知。
蝶戀花
作者：歐陽修（宋）

簾幕東風寒料峭。雪裡香梅，先報春來早。紅蠟枝頭雙燕小。金刀剪綵呈纖巧。旋暖金爐薰蕙藻。酒入橫波，困不禁煩惱。繡被五更春睡好。羅幃不覺紗窗曉。
蝶戀花
作者：歐陽修（宋）

南雁依稀回側陣。雪霽牆陰，遍覺蘭芽嫩。中夜夢餘消酒困。爐香卷穗燈生暈。急景流年都一瞬。往事前歡，未免縈芳寸。臘後花期知漸近。東風已作寒梅信。
蝶戀花
作者：歐陽修（宋）

臘雪初銷梅蕊綻。梅雪相和，喜鵲穿花轉。睡起夕陽迷醉眼。新愁長向東風亂。瘦覺玉肌羅帶緩。紅杏梢頭，二月春猶淺。望極不來芳信斷。音書縱有爭如見。
蝶戀花
作者：歐陽修（宋）

海燕雙來歸畫棟。簾影無風，花影頻移動。半醉騰騰春睡重。綠鬟堆枕香雲擁。翠被雙盤金縷鳳。憶得前春，有個人人共。花裡黃鶯時一弄。日斜驚起相思夢。
蝶戀花
作者：歐陽修（宋）

面旋落花風盪漾。柳重煙深，雪絮飛來往。雨後輕寒猶未放。春愁酒病成惆悵。枕畔屏山圍碧浪。翠被華燈，夜夜空相向。寂寞起來褰繡幌。月明正在梨花上。
蝶戀花
作者：歐陽修（宋）

簾幕風輕雙語燕。午後醒來，柳絮飛撩亂。心事一春猶未見。紅英落盡青苔院。百尺朱樓閒倚遍。薄雨濃雲，抵死遮人面。羌管不須吹別怨。無腸更為新聲斷。
蝶戀花
作者：歐陽修（宋）

永日環堤乘彩舫。菸草蕭疏，恰似晴江上。水浸碧天風皺浪。菱花荇蔓隨雙槳。紅粉佳人翻麗唱。驚起鴛鴦，兩兩飛相向。且把金尊傾美釀。休思往事成惆悵。
蝶戀花
作者：歐陽修（宋）

越女採蓮秋水畔。窄袖輕羅，暗露雙金釧。照影摘花花似面。芳心只共絲爭亂。鸂鶒灘頭風浪晚。霧重煙輕，不見來時伴。隱隱歌聲歸棹遠。離愁引著江南岸。
蝶戀花
作者：歐陽修（宋）

水浸秋天風皺浪。縹緲仙舟，只似秋天上。和露採蓮愁一餉。看花卻是啼妝樣。折得蓮莖絲未放。蓮斷絲牽，特地成惆悵。歸棹莫隨花蕩漾。江頭有個人相望。
蝶戀花
作者：歐陽修（宋）

梨葉初紅嬋韻歇。銀漢風高，玉管聲悽切。枕簟乍涼銅漏徹。誰教社燕輕離別。草際蟲吟秋露結。宿酒醒來，不記歸時節。多少衷腸猶未說。珠簾夜夜朦朧月。
蝶戀花
作者：歐陽修（宋）

獨倚危樓風細細。望極離愁，黯黯生天際。草色山光殘照裡。無人會得憑闌意。也擬疏狂圖一醉。對酒當歌，強飲還無味。衣帶漸寬都不悔。況伊銷得人憔悴。
蝶戀花
作者：歐陽修（宋）

簾下清歌簾外宴。雖愛新聲，不見如花面。牙板數敲珠一串。梁塵暗落琉璃盞。桐樹花深孤鳳怨。漸遏遙天，不放行雲散。坐上少年聽未慣。玉山將倒腸先斷。
蝶戀花
作者：歐陽修（宋）

翠苑紅芳晴滿目。綺席流鶯，上下長相逐。紫陌閒隨金轢轆。馬蹄踏遍春郊綠。一覺年華春夢促。往事悠悠，百種尋思足。煙雨滿樓山斷續。人閒倚遍闌干曲。
蝶戀花
作者：歐陽修（宋）

小院深深門掩亞。寂寞珠簾，畫閣重重下。欲近禁菸微雨罷。綠楊深處鞦韆掛。傅粉狂遊猶未舍。不念芳時，眉黛無人畫。薄倖未歸春去也。杏花零落香紅謝。
蝶戀花
作者：歐陽修（宋）

欲過清明煙雨細。小檻臨窗，點點殘花墜。梁燕語多驚曉睡。銀屏一半堆香被。新歲風光如舊歲。所恨徵輪，漸漸程迢遞。縱有遠情難寫寄。何妨解有相思淚。
蝶戀花
作者：歐陽修（宋）

畫閣歸來春又晚。燕子雙飛，柳軟桃花淺。細雨滿天風滿院。愁眉斂盡無人見。獨倚闌干心緒亂。芳草芊綿，尚憶江南岸。風月無情人暗換。舊遊如夢空腸斷。
蝶戀花
作者：歐陽修（宋）

嘗愛西湖春色早。臘雪方銷，已見桃開小。頃刻光陰都過了。如今綠暗紅英少。且趁餘花謀一笑。況有笙歌，豔態相縈繞。老去風情應不到。憑君剩把芳尊倒。
漁家傲
作者：歐陽修（宋）

一派潺湲流碧漲。新亭四面山相向。翠竹嶺頭明月上。迷俯仰。月輪正在泉中漾。更待高秋天氣爽。菊花香裡開新釀。酒美賓嘉真勝賞。紅粉唱。山深分外歌聲響。
漁家傲
作者：歐陽修（宋）

十月小春梅蕊綻。紅爐畫閣新妝遍。錦帳美人貪睡暖。羞起晚。玉壺一夜冰澌滿。樓上四垂簾不卷。天寒山色偏宜遠。風急雁行吹字斷。紅日短。江天雪意雲撩亂。
漁家傲
作者：歐陽修（宋）

四紀才名天下重。三朝構廈為樑棟。定冊功成身退勇。辭榮寵。歸來白首笙歌擁。顧我薄才無可用。君恩近許歸田壠。今日一觴難得共。聊對捧。官奴為我高歌送。
漁家傲
作者：歐陽修（宋）

暖日遲遲花嫋嫋。人將紅粉爭花好。花不能言惟解笑。金壺倒。花開未老人年少。車馬九門來擾擾。行人莫羨長安道。丹禁漏聲衢鼓報。催昏曉。長安城裡人先老。
漁家傲
作者：歐陽修（宋）

紅粉牆頭花幾樹。落花片片和驚絮。牆外有樓花有主。尋花去。隔牆遙見鞦韆侶。綠索紅旗雙彩柱。行人只得偷回顧。腸斷樓南金鎖戶。天欲暮。流鶯飛到鞦韆處。
漁家傲
作者：歐陽修（宋）

妾本錢塘蘇小妹。芙蓉花共門相對。昨日為逢青傘蓋。慵不採。今朝鬥覺凋零曬。愁倚畫樓無計奈。亂紅飄過秋塘外。料得明年秋色在。香可愛。其如鏡裡花顏改。
漁家傲
作者：歐陽修（宋）

花底忽聞敲兩槳。逡巡女伴來尋訪。酒盞旋將荷葉當。蓮舟蕩。時時盞裡生紅浪。花氣酒香清廝釀。花腮酒面紅相向。醉倚綠陰眠一餉。驚起望。船頭閣在沙灘上。
漁家傲
作者：歐陽修（宋）

葉有清風花有露。葉籠花罩鴛鴦侶。白錦頂絲紅錦羽。蓮女妒。驚飛不許長相聚。日腳沈紅天色暮。青涼傘上微微雨。早是水寒無宿處。須回步。枉教雨裡分飛去。
漁家傲
作者：歐陽修（宋）

荷葉田田青照水。孤舟挽在花陰底。昨夜蕭蕭疏雨墜。愁不寐。朝來又覺西風起。雨擺風搖金蕊碎。合歡枝上香房翠。蓮子與人長廝類。無好意。年年苦在中心裡。
漁家傲
作者：歐陽修（宋）

葉重如將青玉亞。花輕疑是紅綃掛。顏色清新香脫灑。堪長價。牡丹怎得稱王者。雨筆露箋勻彩畫。日爐風炭薰蘭麝。天與多情絲一把。誰廝惹。千條萬縷縈心下。
漁家傲
作者：歐陽修（宋）

粉蕊丹青描不得。金針線線功難敵。誰傍暗香輕採摘。風淅淅。船頭觸散雙鸂鶒。夜雨染成天水碧。朝陽借出胭脂色。欲落又開人共惜。秋氣逼。盤中已見新荷的。
漁家傲
作者：歐陽修（宋）

幽鷺謾來窺品格。雙魚豈解傳訊息。綠柄嫩香頻採摘。心似織。條條不斷誰牽役。珠淚暗和清露滴。羅衣染盡秋江色。對面不言情脈脈。煙水隔。無人說似長相憶。
漁家傲
作者：歐陽修（宋）

楚國細腰元自瘦。文君膩臉誰描就。日夜鼓聲催箭漏。昏復晝。紅顏豈得長如舊。醉拆嫩房紅蕊嗅。天絲不斷清香透。卻傍小闌凝望久。風滿袖。西池月上人歸後。
漁家傲
作者：歐陽修（宋）

喜鵲填河仙浪淺。雲軿早在星橋畔。街鼓黃昏霞尾暗。炎光斂。金鉤側倒天西面。一別經年今始見。新歡往恨知何限。天上佳期貪眷戀。良宵短。人間不合催銀箭。
漁家傲
作者：歐陽修（宋）

乞巧樓頭雲幔卷。浮花催洗嚴妝面。花上蛛絲尋得遍。顰笑淺。雙眸望月牽紅線。奕奕天河光不斷。有人正在長生殿。暗付金釵清夜半。千秋願。年年此會長相見。
漁家傲
作者：歐陽修（宋）

別恨長長歡計短。疏鍾促漏真堪怨。此會此情都未半。星初轉。鸞琴鳳樂匆匆卷。河鼓無言西北盼。香蛾有恨東南遠。脈脈橫波珠淚滿。歸心亂。離腸便逐星橋斷。
漁家傲
作者：歐陽修（宋）

九日歡遊何處好。黃花萬蕊雕闌繞。通體清香無俗調。天氣好。煙滋露結功多少。日腳清寒高下照。寶釘密綴圓斜小。落葉西園風嫋嫋。催秋老。叢邊莫厭金尊倒。
漁家傲
作者：歐陽修（宋）

青女霜前催得綻。金鈿亂散枝頭遍。落帽臺高開雅宴。芳尊滿。挼花吹在流霞面。桃李三春雖可羨。鶯來蝶去芳心亂。爭似仙潭秋水岸。香不斷。年年自作茱萸伴。
漁家傲
作者：歐陽修（宋）

露裛嬌黃風擺翠。人間晚秀非無意。仙格淡妝天與麗。誰可比。女真裝束真相似。筵上佳人牽翠袂。纖纖玉手挼新蕊。美酒一杯花影膩。邀客醉。紅瓊共作熏熏媚。
漁家傲
作者：歐陽修（宋）

對酒當歌勞客勸。惜花只惜年華晚。寒豔冷香秋不管。情眷眷。憑欄盡日愁無限。思抱芳期隨塞雁。悔無深意傳雙燕。悵望一枝難寄遠。人不見。樓頭望斷相思眼。
玉樓春
作者：歐陽修（宋）

風遲日媚煙光好。綠樹依依芳意早。年華容易即凋零，春色只宜長恨少。池塘隱隱驚雷曉。柳眼未開梅萼小。尊前貪愛物華新，不道物新人漸老。
玉樓春
作者：歐陽修（宋）

西亭飲散清歌闋。花外遲遲宮漏發。塗金燭引紫騮嘶，柳曲西頭歸路別。佳辰只恐幽期闊。密贈殷勤衣上結。翠屏魂夢莫相尋，禁斷六街清夜月。
玉樓春
作者：歐陽修（宋）

春山斂黛低歌扇。暫解吳鉤登祖宴。畫樓鍾動已魂銷，何況馬嘶芳草岸。青門柳色隨人遠。望欲斷時腸已斷。洛城春色待君來，莫到落花飛似霰。
玉樓春
作者：歐陽修（宋）

尊前擬把歸期說。未語春容先慘咽。人生自是有情痴，此恨不關風與月。離歌且莫翻新闋。一曲能教腸寸結。直須看盡洛城花，始共春風容易別。
玉樓春
作者：歐陽修（宋）

洛陽正值芳菲節。穠豔清香相間發。遊絲有意苦相縈，垂柳無端爭贈別。杏花紅處青山缺。山畔行人山下歇。今宵誰肯遠相隨，惟有寂寥孤館月。
玉樓春
作者：歐陽修（宋）

殘春一夜狂風雨。斷送紅飛花落樹。人心花意待留春，春色無情容易去。高樓把酒愁獨語。借問春歸何處所。暮雲空闊不知音，惟有綠楊芳草路。
玉樓春
作者：歐陽修（宋）

常憶洛陽風景媚。煙暖風和添酒味。鶯啼宴席似留人，花出牆頭如有意。別來已隔千山翠。望斷危樓斜日墜。關心只為牡丹紅，一片春愁來夢裡。
玉樓春
作者：歐陽修（宋）

池塘水綠春微暖。記得玉真初見面。從頭歌韻響錚鏦，入破舞腰紅亂旋。玉鉤簾下香階畔。醉後不知紅日晚。當時共我賞花人，點檢如今無一半。
玉樓春
作者：歐陽修（宋）

兩翁相遇逢佳節。正值柳綿飛似雪。便須豪飲敵青春，莫對新花羞白髮。人生聚散如弦筈。老去風情尤惜別。大家金盞倒垂蓮，一任西樓低曉月。
玉樓春
作者：歐陽修（宋）

西湖南北煙波闊。風裡絲簧聲韻咽。舞餘裙帶綠雙垂，酒入香腮紅一抹。杯深不覺琉璃滑。貪看六麼花十八。明朝車馬各西東，惆悵畫橋風與月。
玉樓春
作者：歐陽修（宋）

燕鴻過後春歸去。細算浮生千萬緒。來如春夢幾多時，去似朝雲無覓處。聞琴解珮神仙侶。挽斷羅衣留不住。勸君莫作獨醒人，爛醉花間應有數。
玉樓春
作者：歐陽修（宋）

蝶飛芳草花飛路。把酒已嗟春色暮。當時枝上落殘花，今日水流何處去。樓前獨繞鳴蟬樹。憶把芳條吹暖絮。紅蓮綠芰亦芳菲，不奈金風兼玉露。
玉樓春
作者：歐陽修（宋）

別後不知君遠近。觸目淒涼多少悶。漸行漸遠漸無書，水闊魚沈何處問。夜深風竹敲秋韻。萬葉千聲皆是恨。故欹單枕夢中尋，夢又不成燈又盡。
玉樓春
作者：歐陽修（宋）

紅條約束瓊肌穩。拍碎香檀催急袞。隴頭嗚咽水聲繁，葉下間關鶯語近。美人才子傳芳信。明月清風傷別恨。未知何處有知音，常為此情留此恨。
玉樓春
作者：歐陽修（宋）

檀槽碎響金絲撥。露溼潯陽江上月。不知商婦為誰愁，一曲行人留夜發。畫堂花月新聲別。紅蕊調長彈未徹。暗將深意祝膠弦，唯願弦弦無斷絕。
玉樓春
作者：歐陽修（宋）

春蔥指甲輕攏拈。五彩垂條雙袖卷。雪香濃透紫檀槽，胡語急隨紅玉腕。當頭一曲情何限。入破錚鏦金鳳戰。百分芳酒祝長春，再拜斂容抬粉面。
玉樓春
作者：歐陽修（宋）

金花盞面紅煙透。舞急香茵隨步皺。青春才子有新詞，紅粉佳人重勸酒。也知自為傷春瘦。歸騎休交銀燭候。擬將沈醉為清歡，無奈醒來還感舊。
玉樓春
作者：歐陽修（宋）

雪雲乍變春雲簇。漸覺年華堪送目。北枝梅蕊犯寒開，南浦波紋如酒綠。芳菲次第還相續。不奈情多無處足。尊前百計得春歸，莫為傷春歌黛蹙。
玉樓春
作者：歐陽修（宋）

黃金弄色輕於粉。濯濯春條如水嫩。為緣力薄未禁風，不奈多嬌長似困。腰柔乍怯人相近。眉小未知春有恨。勸君著意惜芳菲，莫待行人攀折盡。
玉樓春
作者：歐陽修（宋）

珠簾半下香銷印。二月東風催柳信。琵琶傍畔且尋思，鸚鵡前頭休借問。驚鴻過後生離恨。紅日長時添酒困。未知心在阿誰邊，滿眼淚珠言不盡。
玉樓春
作者：歐陽修（宋）

沈沈庭院鶯吟弄。日暖煙和春氣重。綠楊嬌眼為誰回，芳草深心空自動。倚闌無語傷離鳳。一片風情無處用。尋思還有舊家心，蝴蝶時時來役夢。
玉樓春
作者：歐陽修（宋）

去時梅萼初凝粉。不覺小桃風力損。梨花最晚又凋零，何事歸期無定準。闌干倚遍重來憑。淚粉偷將紅袖印。蜘蛛喜鵲誤人多，似此無憑安足信。
玉樓春
作者：歐陽修（宋）

酒美春濃花世界。得意人人千萬態。莫教辜負豔陽天，過了堆金何處買。已去少年無計奈。且願芳心長恁在。閒愁一點上心來，算得東風吹不解。
玉樓春
作者：歐陽修（宋）

湖邊柳外樓高處。望斷雲山多少路。闌干倚遍使人愁，又是天涯初日暮。輕無管系狂無數。水畔花飛風裡絮。算伊渾似薄情郎，去便不來來便去。
玉樓春
作者：歐陽修（宋）

南園粉蝶能無數。度翠穿紅來複去。倡條冶葉恣留連，飄蕩輕於花上絮。朱闌夜夜風兼露。宿粉棲香無定所。多情翻卻似無情，贏得百花無限妒。
玉樓春
作者：歐陽修（宋）

江南三月春光老。月落禽啼天未曉。露和啼血染花紅，恨過千家煙樹杪。雲垂玉枕屏山小。夢欲成時驚覺了。人心應不似伊心，若解思歸歸合早。
玉樓春
作者：歐陽修（宋）

東風本是開花信。及至花時風更緊。吹開吹謝苦匆匆，春意到頭無處問。把酒臨風千萬恨。欲掃殘紅猶未忍。夜來風雨轉離披，滿眼淒涼愁不盡。
玉樓春
作者：歐陽修（宋）

陰陰樹色籠晴晝。清淡園林春過後。杏腮輕粉日催紅，池面綠羅風捲皺。佳人向晚新妝就。圓膩歌喉珠欲溜。當筵莫放酒杯遲，樂事良辰難入手。
玉樓春
作者：歐陽修（宋）

芙蓉鬥暈燕支淺。留著晚花開小宴。畫船紅日晚風清，柳色溪光晴照暖。美人爭勸梨花盞。舞困玉腰裙縷慢。莫交銀燭促歸期，已祝斜陽休更晚。
漁家傲
作者：歐陽修（宋）

正月斗杓初轉勢。金刀剪綵功夫異。稱慶高堂歡幼稚。看柳意。偏從東面春風至。十四新蟾圓尚未。樓前乍看紅燈試。冰散綠池泉細細。魚欲戲。園林已是花天氣。
漁家傲
作者：歐陽修（宋）

二月春耕昌杏密。百花次第爭先出。惟有海棠梨第一。深淺拂。天生紅粉真無匹。畫棟歸來巢未失。雙雙款語憐飛乙。留客醉花迎曉日。金盞溢。卻憂風雨飄零疾。
漁家傲
作者：歐陽修（宋）

三月清明天婉娩。晴川祓禊歸來晚。況是踏青來處遠。猶不倦。鞦韆別閉深庭院。更值牡丹開欲遍。酴醿壓架清香散。花底一尊誰解勸。增眷戀。東風回晚無情絆。
漁家傲
作者：歐陽修（宋）

四月園林春去後。深深密幄陰初茂。折得花枝猶在手。香滿袖。葉間梅子青如豆。風雨時時添氣候。成行新筍霜筠厚。題就送春詩幾首。聊對酒。櫻桃色照銀盤溜。
漁家傲
作者：歐陽修（宋）

五月榴花妖豔烘。綠楊帶雨垂垂重。五色新絲纏角粽。金盤送。生綃畫扇盤雙鳳。正是浴蘭時節動。菖蒲酒美清尊共。葉裡黃驪時一弄。猶瞢忪。等閒驚破紗窗夢。
漁家傲
作者：歐陽修（宋）

六月炎天時霎雨。行雲湧出奇峰露。沼上嫩蓮腰束素。風兼露。梁王宮闋無煩暑。畏日亭亭殘蕙炷。傍簾乳燕雙飛去。碧碗敲冰傾玉處。朝與暮。故人風快涼輕度。
漁家傲
作者：歐陽修（宋）

七月新秋風露早。渚蓮尚拆庭梧老。是處瓜華時節好。金尊倒。人間採縷爭祈巧。萬葉敲聲涼乍到。百蟲啼晚煙如掃。箭漏初長天杳杳。人語悄。那堪夜雨催清曉。
漁家傲
作者：歐陽修（宋）

八月秋高風歷亂。衰蘭敗芷紅蓮岸。皓月十分光正滿。清光畔。年年常願瓊筵看。社近愁看歸去燕。江天空闊雲容漫。宋玉當時情不淺。成幽怨。鄉關千里危腸斷。
漁家傲
作者：歐陽修（宋）

九月霜秋秋已盡。烘林敗葉紅相映。惟有東籬黃菊盛。遺金粉。人家簾幕重陽近。曉日陰陰晴未定。授衣時節輕寒嫩。新雁一聲風又勁。雲欲凝。雁來應有吾鄉信。
漁家傲
作者：歐陽修（宋）

十月小春梅蕊綻。紅爐畫閣新妝遍。鴛帳美人貪睡暖。梳洗懶。玉壺一夜輕澌滿。樓上四垂簾不卷。天寒山色偏宜遠。風急雁行吹字斷。紅日晚。江天雪意雲撩亂。
漁家傲
作者：歐陽修（宋）

十一月新陽排壽宴。黃鍾應管添宮線。獵獵寒威雲不卷。風頭轉。時看雪霰吹人面。南至迎長知漏箭。書雲紀候冰生妍。臘近探春春尚遠。閒庭院。梅花落盡千千片。
漁家傲
作者：歐陽修（宋）

十二月嚴凝天地閉。莫嫌臺榭無花卉。惟有酒能欺雪意。增豪氣。直教耳熱笙歌沸。隴上雕鞍惟數騎。獵圍半合新霜裡。霜重鼓聲寒不起。千人指。馬前一雁寒空墜。
漁家傲
作者：歐陽修（宋）

正月新陽生翠琯。花苞柳線春猶淺。簾幕千重方半卷。池冰泮。東風吹水琉璃軟。漸好憑闌醒醉眼。隴梅暗落芳英斷。初日已知長一線。清宵短。夢魂怎奈珠宮遠。
漁家傲
作者：歐陽修（宋）

二月春期看已半。江邊春色青猶短。天氣養花紅日暖。深深院。真珠簾額初飛燕。漸覺銜杯心緒懶。酒侵花臉嬌波慢。一捻閒愁無處遣。牽不斷。遊絲百尺隨風遠。
漁家傲
作者：歐陽修（宋）

三月芳菲看欲暮。胭脂淚灑梨花雨。寶馬繡軒南陌路。笙歌舉。踏青鬥草人無數。強欲留春春不住。東皇肯信韶容故。安得此身如柳絮。隨風去。穿簾透幕尋朱戶。
漁家傲
作者：歐陽修（宋）

四月芳林何悄悄。綠陰滿地青梅小。南陌採桑何窈窕。爭語笑。亂絲滿腹吳蠶老。宿酒半醒新睡覺。雛鶯相語匆匆曉。惹得此情縈寸抱。休臨眺。樓頭一望皆芳草。
漁家傲
作者：歐陽修（宋）

五月薰風才一信。初荷出水清香嫩。乳燕學飛簾額峻。誰借問。東鄰期約嘗佳醞。漏短日長人乍困。裙腰減盡柔肌損。一撮眉尖千疊恨。慵整頓。黃梅雨細多閒悶。
漁家傲
作者：歐陽修（宋）

六月炎蒸何太盛。海榴灼灼紅相映。天外奇峰千掌迥。風影定。漢宮圓扇初成詠。珠箔初褰深院靜。絳綃衣窄冰膚瑩。睡起日高堆酒興。厭厭病。宿酲和夢何時醒。
漁家傲
作者：歐陽修（宋）

七月芙蓉生翠水。明霞拂臉新妝媚。疑是楚宮歌舞妓。爭寵麗。臨風起舞誇腰細。烏鵲橋邊新雨霽。長河清水冰無地。此夕有人千里外。經年歲。猶嗟不及牽牛會。
漁家傲
作者：歐陽修（宋）

八月微涼生枕簟。金盤露洗秋光淡。池上月華開寶鑑。波瀲灩。故人千里應憑檻。蟬樹無情風苒苒。燕歸碧海珠簾揜。沈臂冒霜潘鬢減。愁黯黯。年年此夕多悲感。
漁家傲
作者：歐陽修（宋）

九月重陽還又到。東籬菊放金錢小。月下風前愁不少。誰語笑。吳娘搗練腰肢嫋。槁葉半軒慵更掃。憑闌豈是閒臨眺。欲向南雲新雁道。休草草。來時覓取伊消耗。
漁家傲
作者：歐陽修（宋）

十月輕寒生晚暮。霜華暗卷樓南樹。十二闌干堪倚處。聊一顧。亂山衰草還家路。悔別情懷多感慕。胡笳不管離心苦。猶喜清宵長數鼓。雙繡戶。夢魂盡遠還須去。
漁家傲
作者：歐陽修（宋）

律應黃鍾寒氣苦。冰生玉水雲如絮。千里鄉關空倚慕。無尺素。雙魚不食南鴻渡。把酒遣愁愁已去。風吹酒力愁還聚。卻憶獸爐追舊處。頭懶舉。爐灰剔盡痕無數。
漁家傲
作者：歐陽修（宋）

臘月年光如激浪。凍雲欲折寒根向。謝女雪詩真絕唱。無比況。長堤柳絮飛來往。便好開尊誇酒量。酒闌莫遣笙歌放。此去青春都一餉。休悵望。瑤林即日堪尋訪。
南歌子
作者：歐陽修（宋）

鳳髻金泥帶，龍紋玉掌梳。走來窗下笑相扶。愛道畫眉深淺、入時無。弄筆偎人久，描花試手初。等閒妨了繡功夫。笑問雙鴛鴦字、怎生書。
御街行
作者：歐陽修（宋）

夭非華豔輕非霧。來夜半、天明去。來如春夢不多時，去似朝雲何處。乳雞酒燕，落星沈月，紞紞城頭鼓。參差漸辨西池樹。朱閣斜欹戶。綠苔深徑少人行，苔上屐痕無數。遺香餘粉，剩衾閒枕，天把多情賦。
桃源憶故人
作者：歐陽修（宋）

梅梢弄粉香猶嫩。欲寄江南春信。別後寸腸縈損。說與伊爭穩。小爐獨守寒灰盡。忍淚低頭畫盡。眉上萬重新恨。竟日無人問。
桃源憶故人
作者：歐陽修（宋）

鶯愁燕苦春歸去。寂寂花飄紅雨。碧草綠楊歧路。況是長亭暮。少年行客情難訴。泣對東風無語。目斷兩三煙樹。翠隔江淹浦。
臨江仙
作者：歐陽修（宋）

柳外輕雷池上雨，雨聲滴碎荷聲。小樓西角斷虹明。闌干倚處，待得月華生。燕子飛來窺畫棟，玉鉤垂下簾旌。涼波不動簟紋平。水精雙枕，傍有墮釵橫。
臨江仙
作者：歐陽修（宋）

記得金鑾同唱第，春風上國繁華。如今薄宦老天涯。十年歧路，空負曲江花。聞說閬山通閬苑，樓高不見君家。孤城寒日等閒斜。離愁難盡，紅樹遠連霞。
聖無憂・烏夜啼
作者：歐陽修（宋）

世路風波險，十年一別須臾。人生聚散長如此，相見且歡娛。好酒能消光景，春風不染髭鬚。為公一醉花前倒，紅袖莫來扶。
浪淘沙
作者：歐陽修（宋）

把酒祝東風。且共從容。垂楊紫陌洛城東。總是當時攜手處，遊遍芳叢。聚散苦匆匆。此恨無窮。今年花勝去年紅。可惜明年花更好，知與誰同。
浪淘沙
作者：歐陽修（宋）

花外倒金翹。飲散無憀。柔桑蔽日柳迷條。此地年時會一醉，還是春朝。今日舉輕橈。帆影飄飄。長亭回首短亭遙。過盡長亭人更遠，特地魂銷。
浪淘沙
作者：歐陽修（宋）

五嶺麥秋殘。荔子初丹。絳紗囊裡水晶丸。可惜天教生處遠，不近長安。往事憶開元。妃子偏憐。一從魂散馬嵬關。只有紅塵無驛使，滿眼驪山。
浪淘沙
作者：歐陽修（宋）

萬恨苦綿綿。舊約前歡。桃花溪畔柳陰間。幾度日高春垂重，繡戶深關。樓外夕陽閒。獨自憑闌。一重水隔一重山。水闊山高人不見，有淚無言。
浪淘沙
作者：歐陽修（宋）

今日北池遊。漾漾輕舟。波光瀲灩柳條柔。如此春來春又去，白了人頭。好妓好歌喉。不醉難休。勸君滿滿酌金甌。縱使花時常病酒，也是風流。
定風波
作者：歐陽修（宋）

把酒花前欲問他。對花何吝醉顏酡。春到幾人能爛賞。何況。無情風雨等閒多。豔樹香叢都幾許。朝暮。惜紅愁粉奈情何。好是金船浮玉浪。相向。十分深送一聲歌。
定風波
作者：歐陽修（宋）

把酒花前欲問伊。忍嫌金盞負春時。紅顏不能旬日看。宜算。須知開謝只相隨。蝶去蝶來猶解戀。難見。回頭還是度年期。莫候飲闌花已盡。方信。無人堪與補殘枝。
定風波
作者：歐陽修（宋）

把酒花前欲問公。對花何事訴金鍾。為問去年春甚處。虛度。鶯聲撩亂一場空。今歲春來須愛惜。難得。須知花面不長紅。待得酒醒君不見。千片。不隨流水即隨風。
定風波
作者：歐陽修（宋）

把酒花前欲問君。世間何計可留春。縱使青春留得住。虛語。無情花對有情人。任是好花須落去。自古。紅顏能得幾時新。暗想浮生何時好。唯有。清歌一曲倒金尊。
定風波
作者：歐陽修（宋）

過盡韶華不可添。小樓紅日下層簷。春睡覺來情緒惡。寂寞。楊花繚亂拂珠簾。早是閒愁依舊在。無奈。那堪更被宿酲兼。把酒送春惆悵甚。長恁。年年三月病厭厭。
定風波
作者：歐陽修（宋）

對酒追歡莫負春。春光歸去可饒人。昨日紅芳今綠樹。已暮。殘花飛絮兩紛紛。粉面麗姝歌窈窕。清妙。尊前信任醉醺醺。不是狂心貪燕樂。自覺。年來白髮滿頭新。
驀山溪
作者：歐陽修（宋）

新正初破，三五銀蟾滿。纖手染香羅，剪紅蓮、滿城開遍。樓臺上下，歌管咽春風，駕香輪，停寶馬，只待金烏晚。帝城今夜，羅綺誰為伴。應卜紫姑神，問歸期、相思望斷。天涯情緒，對酒且開顏，春宵短。春寒淺。莫待金盃暖。
浣溪沙
作者：歐陽修（宋）

雲曳香綿彩柱高。絳旗風颭出花梢。一梭紅帶往來拋。束素美人羞不打，卻嫌裙慢褪纖腰。日斜深院影空搖。
浣溪沙
作者：歐陽修（宋）

堤上游人逐畫船。拍堤春水四垂天。綠楊樓外出鞦韆。白髮戴花君莫笑，六麼催拍盞頻傳。人生何處似尊前。
浣溪沙
作者：歐陽修（宋）

湖上朱橋響畫輪。溶溶春水浸春雲。碧琉璃滑淨無塵。當路遊絲縈醉客，隔花啼鳥喚行人。日斜歸去奈何春。
浣溪沙
作者：歐陽修（宋）

葉底青青杏子垂。枝頭薄薄柳綿飛。日高深院晚鶯啼。堪恨風流成薄倖，斷無訊息道歸期。托腮無語翠眉低。
浣溪沙
作者：歐陽修（宋）

青杏園林著酒香。佳人初著薄羅裳。柳絲搖曳燕飛忙。乍雨乍晴花自落，閒愁閒悶晝偏長。為誰消瘦損容光。
浣溪沙
作者：歐陽修（宋）

紅粉佳人白玉杯。木蘭船穩棹歌催。綠荷風裡笑聲來。細雨輕煙籠草樹，斜橋曲水繞樓臺。夕陽高處畫屏開。
浣溪沙
作者：歐陽修（宋）

翠袖嬌鬟舞石州。兩行紅粉一時羞。新聲難逐管絃愁。白髮主人年未老，清時賢相望偏優。一尊風月為公留。
浣溪沙
作者：歐陽修（宋）

燈盡垂花月似霜。薄簾映月兩交光。酒醺紅粉自生香。雙手舞餘拖翠袖，一聲歌已釂金觴。休回嬌眼斷人腸。
浣溪沙
作者：歐陽修（宋）

十載相逢酒一卮。故人才見便開眉。老來遊舊更同誰。浮世歌歡真易失，宦途離合信難期。尊前莫惜醉如泥。
御帶花
作者：歐陽修（宋）

青春何處風光好，帝裡偏愛元夕。萬重繪彩，構一屏峰嶺，半空金碧。寶檠銀釭，耀絳幕、龍虎騰擲。沙堤遠，雕輪繡轂，爭走五王宅。雍容熙熙晝，會樂府神姬，海洞仙客。拽香搖翠，稱執手行歌，錦街天陌。月淡寒輕，漸向曉、漏聲寂寂。當年少，狂心未已，不醉怎歸得。
虞美人
作者：歐陽修（宋）

爐香晝永龍煙白。風動金鸞額。畫屏寒掩小山川。睡容初起枕痕圓。墜花鈿。樓高不及煙霄半。望盡相思眼。豔陽剛愛挫愁人。故生芳草碧連雲。怨王孫。
鶴沖天
作者：歐陽修（宋）

梅謝粉，柳拖金。香滿舊園林。養花天氣半晴陰。花好卻愁深。花無數。愁無數。花好卻愁春去。戴花持酒祝東風。千萬莫匆匆。
夜行船
作者：歐陽修（宋）

憶昔西都歡縱。自別後、有誰能共。伊川山水洛川花，細尋思、舊遊如夢。今日相逢情愈重。愁聞唱、畫樓鍾動。白髮天涯逢此景，倒金尊、殢誰相送。
夜行船
作者：歐陽修（宋）

滿眼東風飛絮。催行色、短亭春暮。落花流水草連雲，看看是、斷腸南浦。檀板未終人去去。扁舟在、綠楊深處。手把金尊難為別，更那聽、亂鶯疏雨。
洛陽春・一落縈
作者：歐陽修（宋）

紅紗未曉黃鸝語。蕙爐銷蘭炷。錦屏羅幕護春寒，昨夜三更雨。繡簾閒倚吹輕絮。斂眉山無緒。看花拭淚向歸鴻，問來處、逢郎否。
雨中花・夜行船
作者：歐陽修（宋）

千古都門行路。能使離歌聲苦。送盡行人，花殘春晚，又到君東去。醉藉落花吹暖絮。多少曲堤芳樹。且攜手留連，良辰美景，留作相思處。
越溪春
作者：歐陽修（宋）

三月十三寒食日，春色遍天涯。越溪閬苑繁華地，傍禁垣、珠翠煙霞。紅粉牆頭，鞦韆影裡，臨水人家。歸來晚駐香車。銀箭透窗紗。有時三點兩點雨霽，朱門柳細風斜。沈麝不燒金鴨冷，籠月照梨花。
賀聖朝影・添聲楊柳枝
作者：歐陽修（宋）

白雪梨花紅粉桃。露華高。垂楊慢舞綠絲絛。草如袍。風過小池輕浪起，似江皋。千金莫惜買香醪。且陶陶。
洞天春
作者：歐陽修（宋）

鶯啼綠樹聲早。檻外殘紅未掃。露點真珠遍芳草。正簾幃清曉。鞦韆宅院悄悄。又是清明過了。燕蝶輕狂，柳絲撩亂，春心多少。
憶漢月
作者：歐陽修（宋）

紅豔幾枝輕嫋。新被東風開了。倚煙啼露為誰嬌，故惹蝶憐蜂惱。多情遊賞處，留戀向、綠叢千繞。酒闌歡罷不成歸，腸斷月斜春老。
清平樂
作者：歐陽修（宋）

小庭春老。碧砌紅萱草。長憶小闌閒共繞。攜手綠叢含笑。別來音信全乖。舊期前事堪猜。門掩日斜人靜，落花愁點青苔。
涼州令・梁州令
作者：歐陽修（宋）

翠樹芳條颭。的的裙腰初染。佳人攜手弄芳菲，綠陰紅影，共展雙紋簟。插花照影窺鸞鑑。只恐芳容減。不堪零落春晚，青苔雨後深紅點。一去門閒掩。重來卻尋朱檻。離離秋實弄輕霜，嬌紅脈脈，似見胭脂臉。人非事往眉空斂。誰把佳期賺。芳心只願長依舊，春風更放明年豔。
南鄉子
作者：歐陽修（宋）

翠密紅繁。水國涼生未是寒。雨打荷花珠不定，輕翻。冷潑鴛鴦錦翅斑。盡日憑闌。弄蕊拈花仔細看。偷得嫋蹄新鑄樣，無端。藏在紅房豔粉間。
南鄉子
作者：歐陽修（宋）

雨後斜陽。細細風來細細香。風定波平花映水，休藏。照出輕盈半面妝。路隔秋江。蓮子深深隱翠房。意在蓮心無問處，難忘。淚裛紅腮不記行。
鵲橋仙
作者：歐陽修（宋）

月波清霽，煙容明淡，靈漢舊期還至。鵲迎橋路接天津，映夾岸、星榆點綴。雲屏未卷，仙雞催曉，腸斷去年情味。多應天意不教長，恁恐把、歡娛容易。
聖無憂・烏夜啼
作者：歐陽修（宋）

珠簾卷，暮雲愁。垂楊暗鎖青樓。煙雨濛濛如畫，輕風吹旋收。香斷錦屏新別，人閒玉簟初秋。多少舊歡新恨，書杳杳、夢悠悠。
摸魚兒
作者：歐陽修（宋）

卷繡簾、梧桐秋院落，一霎雨添新綠。對小池閒立殘妝淺，向晚水紋如縠。凝遠目。恨人去寂寂，鳳枕孤難宿。倚闌不足。看燕拂風簷，蝶翻露草，兩兩長相逐。雙眉促。可惜年華婉娩，西風初弄庭菊。況伊家年少，多情未已難拘束。那堪更趁涼景，追尋甚處垂楊曲。佳期過盡，但不說歸來，多應忘了，雲屏去時祝。
少年遊
作者：歐陽修（宋）

去年秋晚此園中。攜手玩芳叢。拈花嗅蕊，惱煙撩霧，拼醉倚西風。今年重對芳叢處，追往事、又成空。敲遍闌干，向人無語，惆悵滿枝紅。
少年遊
作者：歐陽修（宋）

肉紅圓樣淺心黃。枝上巧如裝。雨輕煙重，無憀天氣，啼破曉來妝。寒輕貼體風頭冷，忍拋棄、向秋光。不會深心，為誰惆悵，回面恨斜陽。
少年遊
作者：歐陽修（宋）

玉壺冰瑩獸爐灰。人起繡簾開。春從一夜，六花開盡，不待剪刀催。洛陽城闕中天起，高下遍樓臺。絮亂風輕，拂鞍沾袖，歸路似章街。
鷓鴣天
作者：歐陽修（宋）

學畫宮眉細細長。芙蓉出水鬥新妝。只知一笑能傾國，不信相看有斷腸。雙黃鵠，兩鴛鴦。迢迢雲水恨難忘。早知今日長相憶，不及從初莫作雙。
千秋歲
作者：歐陽修（宋）

羅衫滿袖，盡是憶伊淚。殘妝粉，餘香被。手把金尊酒，未飲先如醉。但向道，厭厭成病皆因你。離思迢迢遠，一似長江水。去不斷，來無際。紅箋著意寫，不盡相思意。為個甚，相思只在心兒裡。
千秋歲
作者：歐陽修（宋）

畫堂人靜，翡翠簾前月。鸞帷鳳枕虛鋪設。風流難管束，一去音書歇。到而今，高梧冷落西風切。未語先垂淚，滴盡相思血。魂欲斷，情難絕。都來些子事，更與何人說。為個甚，心頭見底多離別。
醉蓬萊
作者：歐陽修（宋）

見羞容斂翠，嫩臉勻紅，素腰嫋娜。紅藥闌邊，惱不教伊過。半掩嬌羞，語聲低顫，問道有人知麼。強整羅裙，偷回波眼，佯行佯坐。更問假如，事還成後，亂了雲鬟，被娘猜破。我且歸家，你而今休呵。更為娘行，有些針線，誚未曾收囉。卻待更闌，庭花影下，重來則個。
于飛樂
作者：歐陽修（宋）

寶奩開，美鑑靜，一掬清蟾。新妝臉，旋學花添。蜀紅衫，雙繡蝶、裙縷鶼鶼。尋思前事，小屏風、仍畫江南。怎空教、草解宜男。柔桑密、又過春蠶。正陰晴天氣，更暝色相兼。佳期訊息，曲房西、碎月篩簾。
鼓笛慢・水龍吟
作者：歐陽修（宋）

縷金裙窣輕紗，透紅瑩玉真堪愛。多情更把，眼兒斜盼，眉兒斂黛。舞態歌闌，困偎香臉，酒紅微帶。便直饒、更有丹青妙手，應難寫、天然態。長恐有時不見，每饒伊、百般嬌呆。眼穿腸斷，如今千種，思量無奈。花謝春歸，夢迴雲散，欲尋難再。暗消魂，但覺鴛衾鳳枕，有餘香在。
看花回
作者：歐陽修（宋）

曉色初透東窗，醉魂方覺。戀戀繡衾半擁，動萬感脈脈，春思無託。追想少年，何處青樓貪歡樂。當媚景，恨月愁花，算伊全妄鳳幃約。空淚滴、真珠暗落。又被誰、連宵留著。不曉高天甚意，既付與風流，卻恁情薄。細把身心自解，只與猛拼卻。又及至、見來了，怎生教人惡。
蝶戀花
作者：歐陽修（宋）

幾度蘭房聽禁漏。臂上殘妝，印得香盈袖。酒力融融香汗透。春嬌入眼橫波溜。不見些時眉已皺。水闊山遙，乍向分飛後。大抵有情須感舊。肌膚拼為伊銷瘦。
蝶戀花
作者：歐陽修（宋）

寶琢珊瑚山樣瘦。緩髻輕攏，一朵雲生袖。昨夜佳人初命偶。論情旋旋移相就。幾疊鴛衾紅浪皺。暗覺金釵，磔磔聲相扣。一自楚臺人夢後。淒涼暮雨沾裀繡。
蝶戀花
作者：歐陽修（宋）

一掬天和金粉膩。蓮子心中，自有深深意。意密蓮深秋正媚。將花寄恨無人會。橋上少年橋下水。小棹歸時，不語牽紅袂。浪濺荷心圓又碎。無端欲伴相思淚。
蝶戀花
作者：歐陽修（宋）

百種相思千種恨。早是傷春，那更春醪困。薄倖辜人終不憤。何時枕畔分明問。懊惱風流心一寸。強醉偷眠，也即依前悶。此意為君君不信。淚珠滴盡愁難盡。
武陵春
作者：歐陽修（宋）

寶幄華燈相見夜，妝臉小桃紅。斗帳香檀翡翠籠。攜手恨匆匆。金泥雙結同心帶，留與記情濃。卻望行雲十二峰。腸斷月斜鍾。
梁州令
作者：歐陽修（宋）

紅杏牆頭樹。紫萼香心初吐。新年花發舊時枝，徘徊千繞，獨共東風語。陽臺一夢如雲雨。為問今何處。離情別恨多少，條條結向垂楊縷。此事難分付。初心本誰先許。竊香解佩兩沈沈，知他而今，記得當初否。誰教薄倖輕相誤。不通道、相思苦。如今卻恁空追悔，元來也會憶人去。
漁家傲
作者：歐陽修（宋）

為愛蓮房都一柄。雙苞雙蕊雙紅影。雨勢斷來風色定。秋水靜。仙郎綵女臨鸞鏡。妾有容華君不省。花無恩愛猶相併。花卻有情人薄倖。心耿耿。因花又染相思病。
漁家傲
作者：歐陽修（宋）

昨日採花花欲盡。隔花聞道潮來近。風獵紫荷聲又緊。低難奔。蓮莖刺惹香腮損。一縷豔痕紅隱隱。新霞點破秋蟾暈。羅袖挹殘心不穩。羞人問。歸來剩把胭脂襯。
漁家傲
作者：歐陽修（宋）

一夜越溪秋水滿。荷花開過溪南岸。貪採嫩香星眼慢。疏回眄。郎船不覺來身畔。罷採金英收玉腕。回身急打船頭轉。荷葉又濃波又淺。無方便。教人只得抬嬌面。
漁家傲
作者：歐陽修（宋）

近日門前溪水漲。郎船幾度偷相訪。船小難開紅斗帳。無計向。合歡影裡空惆悵。願妾身為紅菡萏。年年生在秋江上。重願郎為花底浪。無隔障。隨風逐雨長來往。
漁家傲
作者：歐陽修（宋）

妾解清歌並巧笑。郎多才俊兼年少。何事拋兒行遠道。無音耗。江頭又綠王孫草。昔日採花呈窈窕。玉容長笑花枝老。今日採花添懊惱。傷懷抱。玉容不及花枝好。
一斛珠
作者：歐陽修（宋）

今朝祖宴。可憐明夜孤燈館。酒醒明月空床滿。翠被重重，不似香肌暖。愁腸恰似沈香篆。千回萬轉縈還斷。夢中若得相尋見。卻願春宵，一夜如年遠。
惜芳時・思歸樂
作者：歐陽修（宋）

因倚蘭臺翠雲嚲。睡未足、雙眉尚鎖。潛身走向伊行坐。孜孜地、告他梳裹。發妝酒冷重溫過。道要飲、除非伴我。丁香嚼碎偎人睡，猶記恨、夜來些個。
洞仙歌令・洞仙歌
作者：歐陽修（宋）

樓前亂草，是離人方寸。倚遍闌干意無盡。羅巾掩，宿粉殘眉、香未減，人與天涯共遠。香閨知人否，長是厭厭，擬寫相思寄歸信。未寫了，淚成行、早滿香箋。相思字、一時滴損。便直饒、伊家總無情，也拼了一生，為伊成病。
洞仙歌令・洞仙歌
作者：歐陽修（宋）

情知須病，奈自家先肯。天甚教伊恁端正。憶年時、蘭棹獨倚春風，相憐處、月影花光相映。別來憑誰訴，空寄香箋，擬問前歡甚時更。後約與新期，易失難尋，空腸斷、損風流心性。除只把、芳尊強開顏，奈酒到愁腸，醉了還醒。
鵲踏枝・蝶戀花
作者：歐陽修（宋）

一曲尊前開畫扇。暫近還遙，不語仍低面。直至情多緣少見。千金不直雙回眄。苦恨行雲容易散。過盡佳期，爭向年芳晚。百種尋思千萬遍。愁腸不似情難斷。
品令
作者：歐陽修（宋）

漸素景。金風勁。早是淒涼孤冷。那堪聞、蛩吟穿金井。喚愁緒難整。懊惱人人薄倖。負雲期雨信。終日望伊來，無憑準。悶損我、也不定。
燕歸梁
作者：歐陽修（宋）

風擺紅藤卷繡簾。寶鑑慵拈。日高梳洗幾時忺。金盆水、弄纖纖。髻雲謾嚲殘花淡，和嬌媚、瘦巖巖。離情更被宿酲兼。空惹得、病厭厭。
燕歸梁
作者：歐陽修（宋）

屏裡金爐帳外燈。掩春睡騰騰。綠雲堆枕亂鬅鬙。猶依約、那回曾。人生少有，相憐到老，寧不被天憎。而今前事總無憑。空贏得、瘦稜稜。
聖無憂・烏夜啼
作者：歐陽修（宋）

相別重相遇。恬如一夢須臾。尊前今日歡娛事，放盞旋成虛。莫惜斗量珠玉，隨他雪白髭鬚。人間長久身難得，鬥在不如吾。
錦香囊
作者：歐陽修（宋）

一寸相思無著處。甚夜長難度。燈花前、幾轉寒更，桐葉上、數聲秋雨。真個此心終難負。況少年情緒。已交共、春繭纏綿，終不學、鈿箏移柱。
系裙腰
作者：歐陽修（宋）

水軒簷幕透薰風。銀塘外、柳煙濃。方床遍展魚鱗簟，碧紗籠。小墀面、對芙蓉。玉人共處霜鴛枕，和嬌困、睡朦朧。起來意懶含羞態，汗香融。系裙腰，映酥胸。
阮郎歸
作者：歐陽修（宋）

濃香搓粉細腰肢。青螺深畫眉。玉釵撩亂挽人衣。嬌多長睡遲。繡簾角，月痕低。仙郎東路歸。淚紅滿面溼胭脂。蘭房怨別離。
阮郎歸
作者：歐陽修（宋）

去年今日落花時。依前又見伊。淡勻雙臉淺勻眉。青衫透玉肌。才會面，便相思。相思無盡期。這回相見好相知。相知已是遲。
阮郎歸
作者：歐陽修（宋）

玉肌花臉柳腰肢。紅妝淺黛眉。翠鬟斜嚲語聲低。嬌羞雲雨時。伊憐我，我憐伊。心兒與眼兒。繡屏深處說深期。幽情誰得知。
怨春郎
作者：歐陽修（宋）

為伊家，終日悶。受盡恓惶誰問。不知不覺上心頭，悄一霎身心，頓也沒處頓。惱愁腸，成寸寸。已恁莫把人縈損。奈每每人前道著伊，空把相思淚眼和衣搵。
滴滴金
作者：歐陽修（宋）

尊前一把橫波溜。彼此心兒有。曲屏深幌解香羅，花燈微透。偎人慾語眉先皺。紅玉困春酒。為問鴛衾這回後。幾時重又。
卜算子
作者：歐陽修（宋）

極得醉中眠，迤邐翻成病。莫是前生負你來，今世裡、教孤冷。言約全無定。是誰先薄倖。不慣孤眠慣成雙，奈奴子、心腸硬。
感庭秋・撼庭秋
作者：歐陽修（宋）

紅箋封了還重拆。這添追憶。且教伊見我，別來翠減香銷端的。淥波平遠，暮山重疊，算難憑鱗翼。倚危樓極目，無情細草長天色。
滿路花・促拍滿路花
作者：歐陽修（宋）

銅荷融燭淚，金獸齧扉環。蘭堂春夜疑，惜更殘。落花風雨，向曉作輕寒。金龜朝早，香衾餘暖，殢嬌由自慵眠。小鬟無事須來喚，呵破點唇檀。回身還、卻背屏山。春禽飛下，簾外日三竿。起來雲鬢亂，不妝紅粉，下階且上鞦韆。
好女兒令・好女兒
作者：歐陽修（宋）

眼細眉長。宮樣梳妝。靸鞋兒走向花下立著。一身繡出，兩同心字，淺淺金黃。早是肌膚輕渺，抱著了、暖仍香。姿姿媚媚端正好，怎教人別後，從頭仔細，斷得思量。
南鄉子
作者：歐陽修（宋）

淺淺畫雙眉。取次梳妝也便宜。灑著胭脂紅撲面，須知。更有何人得似伊。寶帳燭殘時。好個溫柔模樣兒。月裡仙郎清似玉，相期。些子精神更與誰。
南鄉子
作者：歐陽修（宋）

好個人人，深點唇兒淡抹腮。花下相逢、忙走怕人猜。遺下弓弓小繡鞋。剗襪重來。半嚲烏雲金鳳釵。行笑行行連抱得，相挨。一向嬌痴不下懷。
踏莎行
作者：歐陽修（宋）

碧蘚迴廊，綠楊深院。偷期夜入簾猶卷。照人無奈月華明，潛身卻恨花深淺。密約如沈，前歡未便。看看擲盡金壺箭。闌干敲遍不應人，分明簾下聞裁剪。
踏莎行
作者：歐陽修（宋）

雲母屏低，流蘇帳小。矮床薄被秋將曉。乍涼天氣未寒時，平明窗外聞啼鳥。困殢榴花，香添蕙草。佳期須及朱顏好。莫言多病為多情，此身甘向情中老。
訴衷情
作者：歐陽修（宋）

歌時眉黛舞時腰。無處不嬌饒。初剪菊、欲登高。天氣怯鮫綃。紫絲障，綠楊橋。路迢迢。酒闌歌罷，一度歸時，一度魂消。
訴衷情
作者：歐陽修（宋）

離懷酒病兩忡忡。倚枕夢無蹤。可憐有人今夜，膽小怯房空。楊柳綠，杏梢紅。負春風。迢迢別恨，脈脈歸心，付與徵鴻。
恨春遲
作者：歐陽修（宋）

欲借江梅薦飲。望隴驛、音息沈沈。住在柳州東，彼此相思，夢迴雲去難尋。歸燕來時花期浸。淡月墜、將曉還陰。爭奈多情易感，風信無憑，如何消遣初心。
鹽角兒
作者：歐陽修（宋）

增之太長，減之太短，出群風格。施朱太赤，施粉太白，傾城顏色。慧多多，嬌的的。天付與、教誰憐惜。除非我、偎著抱著，更有何人消得。
鹽角兒
作者：歐陽修（宋）

人生最苦，少年不得，鴛幃相守。西風時節，那堪話別，雙蛾頻皺。暗消魂，重回首。奈心兒裡、彼此皆有。後時我、兩個相見，管取一雙清瘦。
憶秦娥
作者：歐陽修（宋）

十五六，脫羅裳，長恁黛眉蹙。紅玉暖，入人懷，春困熟。展香裀，帳前明畫燭。眼波長，斜浸鬢雲綠。看不足。苦殘宵、更漏促。
少年遊
作者：歐陽修（宋）

綠雲雙嚲插金翹。年紀正妖饒。漢妃束素，小蠻垂柳，都佔洛城腰。錦屏春過衣初減，香雪暖凝消。試問當筵眼波恨，滴滴為誰嬌。
踏莎行慢
作者：歐陽修（宋）

獨自上孤舟。倚危檣目斷。難成暮雨，更朝雲散。涼勁殘葉亂。新月照、澄波淺。今夜裡，厭厭離緒難銷遣。強來就枕，燈殘漏永，合相思眼。分明夢見如花面。依前是、舊庭院。新月照，羅幕掛，珠簾卷。漸向曉，脈然睡覺如天遠。